Title: ประกาศกระทรวงเกษตรและสหกรณ์ เรื่อง  หลักเกณฑ์ วิธีการ และเงื่อนไขการออกหนังสือรับรองพันธุ์พืชขึ้นทะเบียน ตามพระราชบัญญัติพันธุ์พืช พ.ศ. 2518 พ.ศ. 2547

ประกาศกระทรวงเกษตรและสหกรณ์
เรื่อง หลักเกณฑ์
วิธีการ และเงื่อนไขการออกหนังสือรับรองพันธุ์พืช
ขึ้นทะเบียน ตามพระราชบัญญัติพันธุ์พืช
พ.ศ. ๒๕๑๘
พ.ศ. ๒๕๔๗

โดยที่เป็นการสมควรแก้ไขปรับปรุงการออกหนังสือรับรองพันธุ์พืชขึ้นทะเบียนให้เหมาะสมยิ่งขึ้น

อาศัยอำนาจตามความในมาตรา
๕ แห่งพระราชบัญญัติพันธุ์พืช พ.ศ. ๒๕๑๘ มาตรา ๒๘ แห่งพระราชบัญญัติพันธุ์พืช พ.ศ.
๒๕๑๘ ซึ่งแก้ไขเพิ่มเติมโดยพระราชบัญญัติพันธุ์พืช (ฉบับที่ ๒) พ.ศ. ๒๕๓๕ รัฐมนตรีว่าการกระทรวงเกษตรและสหกรณ์ออกประกาศไว้
ดังต่อไปนี้

ข้อ
๑  ให้ยกเลิกประกาศกระทรวงเกษตรและสหกรณ์
เรื่อง หลักเกณฑ์ วิธีการ และเงื่อนไขการออกหนังสือรับรองพันธุ์พืชขึ้นทะเบียน ตามพระราชบัญญัติพันธุ์พืช
พ.ศ. ๒๕๑๘ (ฉบับที่ ๑) พ.ศ. ๒๕๓๖ ลงวันที่ ๒๘ ธันวาคม ๒๕๓๖ และประกาศกระทรวงเกษตรและสหกรณ์
เรื่อง หลักเกณฑ์ วิธีการ และเงื่อนไข การออกหนังสือรับรองพันธุ์พืชขึ้นทะเบียน ตามพระราชบัญญัติพันธุ์พืช
พ.ศ. ๒๕๑๘ (ฉบับที่ ๒) พ.ศ. ๒๕๔๑ ลงวันที่ ๒๐ สิงหาคม ๒๕๔๑

ข้อ
๒  ผู้ใดประสงค์จะให้กรมวิชาการเกษตรออกหนังสือรับรองพันธุ์พืชขึ้นทะเบียนให้ยื่นคำขอตามแบบ
ร.พ.๑ ท้ายประกาศนี้ ต่อพนักงานเจ้าหน้าที่ ณ กองคุ้มครองพันธุ์พืช กรมวิชาการเกษตร
กระทรวงเกษตรและสหกรณ์

ข้อ
๓  ผู้ยื่นคำขอต้องแนบเอกสารดังต่อไปนี้
มาพร้อมแบบคำขอ
(๑)
ชนิดพืช ชื่อพันธุ์ หรือสายพันธุ์
(๒)
แหล่งที่มาและประวัติของพันธุ์ หรือสายพันธุ์
(๓)
ลักษณะประจำพันธุ์ทางพฤกษศาสตร์ที่กรมวิชาการเกษตรกำหนด

ข้อ
๔  ขั้นตอนการออกหนังสือรับรองพันธุ์พืชขี้นทะเบียน
(๑)
ตรวจสอบข้อมูลลักษณะประจำพันธุ์เบื้องต้น
(๒)
ประกาศที่กรมวิชาการเกษตร และที่ในเว็บไซต์ของกรมวิชาการเกษตรมีกำหนด ๓๐ วัน
(๓)
อธิบดีกรมวิชาการเกษตรจะออกหนังสือรับรองพันธุ์พืชขึ้นทะเบียนตามแบบ ร.พ. ๒ ถ้าไม่มีผู้ทักท้วง
ภายใน ๓๐ วัน นับจากวันปิดประกาศ

ข้อ
๕  อธิบดีกรมวิชาการเกษตรจะไม่ออกหนังสือรับรองพันธุ์พืชขึ้นทะเบียน
ถ้ามีผู้ทักท้วงภายในระยะเวลาที่กำหนด หรือถ้ามีข้อพิสูจน์ได้ว่า ลักษณะต่าง ๆ ของพันธุพืชที่เสนอไม่ตรงกับข้อมูลที่นำเสนอหรือคล้ายหรือเหมือนกับพันธุ์พืชอื่นที่กรมวิชาการเกษตรรับขึ้นทะเบียนไว้แล้ว
ในกรณีที่มีผู้ทักท้วง
กรมวิชาการเกษตรจะส่งเรื่องคืนให้แก่ผู้ขอ เพื่อนำไปทำความตกลงกับผู้ทักท้วง เมื่อมีหลักฐานว่าคู่กรณีตกลงกันได้
อธิบดีกรมวิชาการเกษตร จึงจะออกหนังสือรับรองให้แก่ผู้ยื่นคำขอ

ข้อ
๖  อธิบดีกรมวิชาการเกษตรมีสิทธิจะเพิกถอนหนังสือรับรองพันธุ์พืชขึ้นทะเบียน
ถ้ามีการพิสูจน์ได้ในภายหลังว่าพันธุ์พืชที่ได้รับการขึ้นทะเบียนนั้นมีลักษณะไม่ตรงกับข้อมูลที่นำเสนอขอหนังสือรับรองพันธุ์พืชขึ้นทะเบียน
หรือตรงกับพันธุ์พืชอื่นที่มีหลักฐานการขึ้นทะเบียนไว้ก่อนแล้ว

ประกาศฉบับนี้ให้ใชับังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ ณ
วันที่ ๑๗ ธันวาคม พ.ศ. ๒๕๔๗
วันมูหะมัดนอร์  มะทา
รัฐมนตรีว่าการกระทรวงเกษตรและสหกรณ์

[เอกสารแนบท้าย]

๑.
คำขอให้ออกหนังสือรับรองพันธุ์พืชขึ้นทะเบียน ตามพระราชบัญญัติพันธุ์พืช พ.ศ. ๒๕๑๘
(ร.พ.๑)
๒.
หนังสือรับรองพันธุ์พืชขึ้นทะเบียน ตามพระราชบัญญัติพันธุ์พืช พ.ศ. ๒๕๑๘ (ร.พ.๒)

(ดูข้อมูลจากภาพกฎหมาย)

จุฑามาศ/ปรับปรุง
๒๒ พฤศจิกายน ๒๕๕๕

พลัฐวัษ/ตรวจ
๓๐ สิงหาคม ๒๕๕๖

ศิรวัชร์/ปรับปรุง
๑๗ ตุลาคม ๒๕๖๑

[๑]
ราชกิจจานุเบกษา เล่ม๑๒๑/ตอนพิเศษ ๑๔๓ ง/หน้า ๑/๓๐ ธันวาคม ๒๕๔๗